**ELŐTERJESZTÉS**

**Szombathely Megyei Jogú Város Közgyűlése Egészségügyi Szakmai Bizottságának 2016. június 8-i ülésére**

**Javaslat**

**Szombathely Megyei Jogú Város Kábítószerügyi Egyeztető Fóruma 2015-2016. évi tevékenysége beszámolójának elfogadására**

Szombathely Megyei Jogú Város Kábítószerügyi Egyeztető Fóruma értékközvetítésének fókuszpontjában a Nemzeti Drogellenes Stratégia (2013. július), a tiszta tudat, a józanság fontossága, az egészséges életmód kultúrája és a közösségi részvétel a szenvedélybetegségek arányának megelőzésében, valamint csökkentésében áll. A KEF egy helyi szintű multidiszciplináris szakmai munkacsoport, tevékenysége pillérekre épül. Kompetenciája, illetékességi területe Szombathely Megyei Jogú Város közigazgatási területe, munkáját folyamatos kapcsolattartás és együttműködés jellemzi. Fő szakmai szempontja pillérei tevékenységének harmonizálása és a drogstratégia implementálása, koordinálása, beillesztése a város egészségstratégiájába. Ennek érdekében összehangolja a városban folyó drogprevenciós tevékenységet, kiszűri a párhuzamosságokat és szakmai ajánlásokat ad a pályázatok benyújtásához. A KEF tevékenységét - elnöki beosztásban - egy helyi döntéshozó politikus vezeti, akinek a szakmai döntéshozatalban - társelnöki beosztásban - egy szakember segít. A KEF kapcsolattartói feladatát titkár végzi, aki Szombathely Megyei Jogú Város Polgármesteri Hivatalának köztisztviselője. Szombathely Megyei Jogú Város Kábítószerügyi Fórumának pillérei:

* Prevenciós pillér (keresletcsökkentő és prevenciós tevékenység),
* Bűnmegelőzési pillér (kínálatcsökkentő tevékenység),
* Rehabilitációs pillér (elterelő, gyógyító és rehabilitációs tevékenység).

Szombathely Megyei Jogú Város Kábítószerügyi Fórumának tagjai az AGORA LOGO Ifjúsági Szolgálata, az Egészségügyi Alapellátó Intézmény Védőnői Szolgálata, a Fogyatékkal Élőket és Hajléktalanokat Ellátó Nonprofit Kft., a Humán Harmónia Alapítvány, a Klebelsberg Intézményfenntartó Központ Szombathelyi Tankerülete, a Markusovszky Lajos Egyetemi Oktatókórház és Drogambulancia, az Országos Mentőszolgálat Nyugat-dunántúli Regionális Mentőszervezete, a Pálos Károly Szociális Szolgáltató Központ és Gyermekjóléti Szolgálat, a Szociális és Gyermekvédelmi Főigazgatóság Vas megyei Kirendeltsége, a Szombathelyi Egyházmegyei Karitász Rév Szenvedélybetegek Alacsonyküszöbű Szolgálata, Közösségi Gondozója, Nappali Ellátója, a Szombathelyi Országos Büntetés-végrehajtási Intézet, a Szombathelyi Rendőrkapitányság, a Szombathelyiek Egészségéért Egyesület, a Tíz Lépcső Alapítvány, az Új Nemzedék Közösségi Tér, a Vas Megyei Család, Esélyteremtési és Önkéntes Ház, a Vas Megyei Kormányhivatal Szombathelyi Járási Hivatalának Népegészségügyi Osztálya, a Vas Megyei Rendőr-főkapitányság.

A KEF működéséhez szükséges forrásokat a Család-, Ifjúság- és Népesedéspolitikai Intézet pályázatokon keresztül biztosítja. Szombathely Megyei Jogú Város Önkormányzata költségvetéséből további forrásokat biztosít drogprevenciós tevékenységre. A KEF pillérei között folyamatos kommunikáció van, a felmerülő problémák megbeszélése folyamatos. Negyedévente KEF ülések kerülnek összehívásra, felmerülő feladatok esetén a tagok gyakrabban is tanácskozhatnak. A drog szcenárió területén dolgozó szervezetek együttműködésének köszönhetően számos komplex program valósult meg prevenciós és bűnmegelőzési céllal. Az elterelés és a rehabilitációs tevékenység folyamatos. A Kábítószer-ellenes Világnap (június 26., ENSZ, WHO) minden évben alkalmat ad a megemlékezésre és ezt mindig ki is használva - a médiumok bevonásával - programokat szervezünk. Az Egészség-hét keretei között az Egészségügyi Alapellátó Intézmény Védőnői Szolgálata szervez iskolás csoportoknak prevenciós programokat, az AGORA LOGO Ifjúsági Szolgálata pedig iskolai bevetéseket, interaktív foglalkozásokat. A KEF felkérésére a Szombathelyi Országos Büntetés-végrehajtási Intézet a büntetés-végrehajtás keretei között is prevenciós, valamint reszocializációs programot valósít meg évek óta. Ezen multidiszciplináris munkának köszönhetően folytatódott a szakmai párbeszéd a különböző területek képviselői között (közigazgatás, egészségügy, oktatás, bűnmegelőzés, elterelés), amelynek révén a programok szakmai színvonala nőtt, a párhuzamosságok kiküszöbölésre kerültek.

A munkacsoport fő célja a kábítószer probléma reális érzékeltetése, a probléma társadalmasiasítása annál is inkább, mert ezt a területet magas látencia jellemzi. A tények, statisztikák mögötti összefüggések, magyarázatok szakmai szempontból hiteles elemzése, értelmezése és a döntéshozók felé történő kommunikálása szintén a KEF feladata. 2016-ban Szombathely Megyei Jogú Város Kábítószerügyi Egyeztető Fóruma a KAB-KEF-15-A-22669 azonosítószámú sikeres pályázatból és önkormányzati támogatásból működött. Ragaszkodva a jó gyakorlatokhoz, amelyek helyi szinten és színtereken, Szombathely területén beváltak és eredményesnek mutatkoztak, folytattuk a kortársképzést. Az oktatáson részt vett fiatalok attitűdje és önismerete pozitív irányba fejlődik. Célunk továbbra is az egészségtudatos magatartás kialakítása, a konfliktuskezelő és kommunikációs készségek fejlesztése. A foglalkozások további célkitűzése a strukturált szabadidő biztosítása, más alternatívák megismertetése („Legyen más a szenvedélyed!”). A kortárs oktatás pozitív hatásáról tett megállapításaink alapjául regionális és országos kutatási eredmények is tanúskodnak. Városunkban az esetek incidenciája az országos átlag alatt marad évek óta (Serdülőkori legális és illegális droghasználói szokások a Nyugat-dunántúli régióban). A kortársképzést együttműködve az AGORA - LOGO Ifjúsági Szolgálattal - mint prevenciós pillérrel - és az Egészség Virág Egészségfejlesztő Egyesülettel valósítottuk meg 2016-ban. Az AGORA - LOGO Ifjúsági Szolgálat azért is volt alkalmas a képzés lebonyolítására, mert ily módon, a program során képzett kortárssegítők megismerkedhettek ezen ifjúsági színtérrel és ezen keresztül bekerültek egy olyan közösségbe, amelyen keresztül a jövőben minden segítséget megkapnak ahhoz, hogy a továbbiakban majd multiplikátor szerepüket betöltve (ez a kortárs képzés másik célja) tevékenykedhessenek. Tapasztalataink szerint (ez évek óta és most is) a képzésben részt vevők iskolájukba visszatérve először beszámolót tartanak saját osztályukban a képzésen megszerzett tudásról, majd a későbbiekben az AGORA - LOGO Ifjúsági Szolgálat ifjúságszakértő munkatársai, valamint tanáraik támogatásával foglalkozásokat tartanak. A képzettek munkáját a továbbiakban is támogatjuk szórólapokkal, kiadványokkal, amelyeket rendelkezésükre bocsájtunk. Szombathely Megyei Jogú Város Kábítószerügyi Egyeztető Fóruma a 2015. szeptember 25-i, a 2015. november 27-i, a 2016. március 17-i hagyományos értekezleteken kívül 2016. március 31-én zalaegerszegi, keszthelyi, pécsi, nagykanizsai, csepregi kollégákkal közös regionális ülést tartott. A cikluszáró értekezletre 2016. április 8-án került sor, ahol értékeltük a fent megnevezett pályázat megvalósítását és megbeszéltük a 2016. év elkövetkező feladatait. Szombathely Megyei Jogú Város Önkormányzata és a Köztes Átmenetek Nonprofit Kft. együttműködésében 2016. május 17. és 2016. június 10. között megszervezésre kerül a „Köztes Átmenetek - A drog” című kiállítás. Az interaktív tárlat a Megyei Művelődési és Ifjúsági Központban tekinthető meg és hivatalos megnyitására 2016. május 17-én 10:00 órakor került sor. Előzetesen közel 1500 fő jelezte érdeklődését a 15 fős csoportokban, szakértői vezetéssel megtámogatott tárlatvezetésre, amelyre június 10-ig még lehet jelentkezni. Az interaktív kiállítás megtekintésére - a fiatalok mellett - tanároknak, szülőknek és szakembereknek is lehetőségük van. A köznevelési intézmények drogprevenciós tanácsadó rendőrei - akik szintén aktív KEF tagok - segítenek a minél magasabb compliance elérésében. A program zárását követően a KEF pillérei értékelő ülést tartanak. A médiumok fontos szerepet töltenek be a társadalmasiasítás területén és ez alkalommal is nagyon objektív tudósítást tettek közzé, hangsúlyozva a családi környezet prediktív támogató szerepét.

Szombathely Megyei Jogú Város Kábítószerügyi Egyeztető Fóruma megköszöni Szombathely Megyei Jogú Város Önkormányzata Közgyűlésének és Bizottságainak bizalmát és támogatását, egyúttal kéri a további támogatást, ugyanis a KEF működésének is köszönhetően az eredmények nem maradnak el.

Kérem a Tisztelt Bizottságot, hogy a beszámolót elfogadni szíveskedjék.

Szombathely, 2016. május „ ”

|  |
| --- |
|  |
| **(: Koczka Tibor :)** |

**HATÁROZATI JAVASLAT**

**…/2016. (VI.8.) ESzB. számú határozat**

Szombathely Megyei Jogú Város Közgyűlésének Egészségügyi Szakmai Bizottsága Szombathely Megyei Jogú Város Kábítószerügyi Egyeztető Fóruma 2015-2016. évi tevékenységének beszámolóját megismerte és azt elfogadta.

**Felelősök:** Dr. Kecskés László, az Egészségügyi Szakmai Bizottság elnöke

(A végrehajtás előkészítéséért:

Dr. Bencsics Enikő, az Egészségügyi és Közszolgálati Osztály vezetője

Végh György, Szombathely Megyei Jogú Város Kábítószerügyi Egyeztető Fórumának társelnöke)

**Határidő:** azonnal